CELEX: 32018D1994
Language: et
Date: 2018-12-11 00:00:00
Title: Nõukogu rakendusotsus (EL) 2018/1994, 11. detsember 2018, millega antakse Horvaatiale luba võtta erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168

17.12.2018   
               
               
                  ET
               
               
                  Euroopa Liidu Teataja
               
               
                  L 320/35
               
            
         NÕUKOGU RAKENDUSOTSUS (EL) 2018/1994,
         11. detsember 2018,
         millega antakse Horvaatiale luba võtta erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikliga 168 on ette nähtud, et maksukohustuslasel on õigus arvata maha selliste kaupade ja teenuste eest tasutud käibemaks, mida ta kasutab maksustatavate tehingute tarbeks. Kõnealuse direktiivi artikli 26 lõike 1 punktis a nõutakse käibemaksu arvestamist, kui ettevõtte vara kasutatakse maksukohustuslase või tema töötajate isiklikuks tarbeks või üldiselt muul kui ettevõtluse eesmärgil.
                  
               
                     (2)
                  
                  
                     Komisjonis 22. detsembril 2016 registreeritud kirjas taotles Horvaatia luba kohaldada erimeedet, millega tehakse erand direktiivi 2006/112/EÜ sätetest, millega reguleeritakse sisendkäibemaksu mahaarvamise õigust seoses õhusõidukite, laevade ja isiklike autode ostmise ja liisimisega, sealhulgas kõnealuste kaupade lisaseadmete ning nendega seotud teenuste ostmisega. Pärast mitut komisjoniga peetud arutelu esitas Horvaatia üksnes sõiduautosid käsitleva muudetud taotluse, mis registreeriti komisjonis 17. septembril 2018.
                  
               
                     (3)
                  
                  
                     Komisjon edastas Horvaatia taotluse 21. septembri 2018. aasta kirjaga teistele liikmesriikidele. Komisjon teavitas 24. septembri 2018. aasta kirjas Horvaatiat, et tal on taotluse hindamiseks kogu vajalik teave.
                  
               
                     (4)
                  
                  
                     Horvaatia maksukohustuslased ei saa käibemaksu maha arvata sellistelt sõiduautodelt, mida osaliselt kasutatakse ettevõtluse eesmärgil. Horvaatia kavatseb oma õigusakte muuta ning lubada sisendkäibemaksu sõiduautodelt maha arvata.
                  
               
                     (5)
                  
                  
                     Horvaatia väidab, et sageli on raske täpselt kindlaks teha, mil määral kasutatakse autosid era- või ametisõitudeks, ning isegi kui see on võimalik, on see tihti koormav. Seetõttu leiab Horvaatia, et käibemaksu mahaarvamisel on asjakohane kohaldada kindlat protsendimäära. Hinnangutele tuginedes leiab Horvaatia, et asjakohane määr on 50 %.
                  
               
                     (6)
                  
                  
                     Horvaatia sõnul ei too käibemaksu mahaarvamisel kindla protsendimäära kohaldamine ettevõtjatele ja maksuhalduritele kaasa täiendavat halduskoormust ega lisakulusid, kuid samas on käibemaksu mahaarvamine võimalik. Käibemaksu mahaarvamise kasutuselevõtt vähendab maksumaksjate huvi osta sõiduautodega seotud kaupu ja teenuseid registreerimata tegevusega tegelevatelt isikutelt.
                  
               
                     (7)
                  
                  
                     Seetõttu taotles Horvaatia direktiivi 2006/112/EÜ artikli 395 alusel luba kohaldada erimeedet, millega tehakse erand kõnealuse direktiivi artikli 26 lõike 1 punktist a ning artiklist 168, et piirata sõiduautodega seotud mahaarvamisõigust kindla protsendimääraga (edaspidi „erimeede“).
                  
               
                     (8)
                  
                  
                     Mahaarvamisõiguse piirangut tuleks kohaldada isiklike autode ostmisel ja liisimisel makstava käibemaksu suhtes, kaasa arvatud kõigi seonduvate kaupade ja teenuste ostmisel. Erandiga hõlmatud sõiduautod oleksid reisijateveoks ettenähtud mootorsõidukid, millel on lisaks juhiistmele maksimaalselt kaheksa istekohta.
                  
               
                     (9)
                  
                  
                     Erimeetme eesmärk on lihtsustada maksukogumismenetlust ja vältida käibemaksust kõrvalehoidumist, võimaldades käibemaksu maha arvata sõiduautodelt, mida osaliselt kasutatakse ettevõtluse eesmärgil. Arvestades võimalikku positiivset mõju nii ettevõtjatele kui ka haldusasutustele, on asjakohane anda erimeetme jaoks luba.
                  
               
                     (10)
                  
                  
                     Erimeedet tuleks kohaldada alates 1. jaanuarist 2019 kuni 31. detsembrini 2021, et oleks võimalik hinnata, kas 50 % piirang kajastab õigesti sõiduautode ettevõtluseks ja isiklikuks tarbeks kasutamise üldist jaotust.
                  
               
                     (11)
                  
                  
                     Kui Horvaatia peab vajalikuks pikendada erimeetme kehtivusaega pärast 2021. aastat, peaks ta esitama 31. märtsiks 2021 komisjonile pikendamistaotluse koos aruandega, mis sisaldab kohaldatud protsendimäära läbivaatamist.
                  
               
                     (12)
                  
                  
                     Erimeetme kohaldamine ei mõjuta oluliselt lõpptarbimise etapis kogutava maksutulu kogusummat ega mõjuta ebasoodsalt käibemaksust tulenevaid liidu omavahendeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 168 antakse Horvaatiale luba piirata 50 % määraga õigust arvata maha käibemaks selliste sõiduautodega seotud kuludelt, mida ei kasutata üksnes ettevõtluse eesmärgil.
         
         
            Artikkel 2
            Erandina direktiivi 2006/112/EÜ artikli 26 lõike 1 punktist a ei tohi Horvaatia käsitada maksukohustuslase ettevõtte vara hulka kuuluva sõiduauto kasutamist muul kui ettevõtluse eesmärgil tasu eest teenuste osutamisena, kui kõnealuse sõiduki suhtes kohaldatakse käesoleva otsuse artikli 1 kohast käibemaksu mahaarvamise õiguse piirangut.
         
         
            Artikkel 3
            Artiklis 1 osutatud kulud hõlmavad sõiduautode ostmist ja liisimist ning kõigi seonduvate kaupade ostmist ja teenuste osutamist.
         
         
            Artikkel 4
            Käesolevat otsust kohaldatakse üksnes selliste reisijateveoks ettenähtud mootorsõidukite suhtes, millel on lisaks juhiistmele maksimaalselt kaheksa istekohta.
         
         
            Artikkel 5
            Artikleid 1 ja 2 ei kohaldata järgmiste sõidukite suhtes:
            
                        a)
                     
                     
                        juhikoolituseks, sõidukite katsetamiseks, remonditeenuste osutamiseks, reisijate ja kaupade veoks, surnud isikute veoks, rentimiseks kasutatavad sõidukid;
                     
                  
                        b)
                     
                     
                        edasimüügi eesmärgil ostetavad sõidukid.
                     
                  
         
            Artikkel 6
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2019 kuni 31. detsembrini 2021.
            Käesolevas otsuses sätestatud loa pikendamise taotlus tuleb esitada komisjonile 31. märtsiks 2021 koos artiklis 1 sätestatud protsendimäära läbivaatamise aruandega.
         
         
            Artikkel 7
            Käesolev otsus on adresseeritud Horvaatia Vabariigile.
         
         
            Brüssel, 11. detsember 2018
            
               
                  Nõukogu nimel
               
               
                  eesistuja
               
               G. BLÜMEL
            
         
         
            (1)  ELT L 347, 11.12.2006, lk 1.